Тэма «Развіццё мовы вучняў малодшага школьнага ўзросту»

(з вопыту работы)

Мова…

Родная мова

У марах, у песнях, у снах.

Мае ў ёй кожнае слова

Свой колер, і смак, і пах…

 А. Грачанікаў

Засваенне беларускай мовы на I ступені агульнай сярэдняй адукацыі закладвае трывалы фундамент моўнай падрыхтоўкі вучняў, які неабходны для працягу навучання і паўнавартаснага далучэння да культурнага жыцця ў грамадстве [2].

Аднак у сучаснай школе iснуе праблема засваення беларускай мовы, ды і адносiны да яе неадназначныя. Большасць вучняў беларускую мову параўноўвае з замежнай. Усё гэта звязана з тым, што нашы дзеці жывуць у рускамоўным грамадстве i не бачаць неабходнасці ва ўжываннi беларускай мовы ў паўсядзённым жыцці. І як вынік – адсутнасць пісьменнасці, нізкі ўзровень культуры маўлення, адсутнасць умення правільна выказваць свае думкі і пачуцці ў звязнай форме, аргументаваць іх. Узнікаюць пытанні: як сфарміраваць у дзяцей жаданне да вывучэння роднай мовы? Як зрабiць урокi больш эмацыянальна прываблiвымi? Што можа зрабiць настаўнiк у гэтым выпадку?

Вучні маюць свае меркаванні на гэты конт. Яны хацелі б як мага менш наведваць аднатыпныя ўрокі, пiсаць, працаваць па падручнiку... Пажадана, каб на ўроках адбывалася нешта цiкавае, незвычайнае…

Неабходнасць рашэння дадзеных пытанняў ставіць перад настаўнікам складаную задачу: па-новаму падыходзіць да падбору рацыянальных формаў, метадаў, прыемаў і сродкаў навучання, якія пабуджаюць станоўчыя змены ў інтэлектуальнай і эмацыянальнай сферах асобы кожнага вучня.

Але пачнем з асноў.

У навуковай літаратуры [1, 3] вылучаюць 4 віды маўленчай дзейнасці: гаварэнне, пісьмо, аўдзіраванне (слуханне з разуменнем) і чытанне.

Існуюць 3 групы метадаў развіцця маўлення вучняў:

1) імітацыйныя (навучанне па ўзорах): пераказы, складанне сказаў па мадэлях, практыкаванні па адпрацоўцы вымаўлення гукаў, сачыненні па ўзорах (віншавальныя паштоўкі);

2) камунікацыйныя (развіццё маўлення ажыццяўляецца ў натуральных ці штучна створаных сітуацыях зносін);

3) канструкцыйныя (служаць для адпрацоўкі пэўных навыкаў, неабходных для пабудовы тэкстаў; маюць трэніровачны характар): складанне сказаў на пэўную тэму, рэдагаванне тэкстаў, развіццё сказаў праз сінонімы, антонімы і г.д.

Развіццё маўлення вучняў пачатковых класаў ажыццяўляецца па наступных напрамках:

* камунікатыўны;
* сінтаксічны (уменне будаваць з слоў словазлучэнні і сказы);
* лексічны (назапашванне слоўнікавага запасу, актывізацыя слоўніка);
* развіццё звязнага маўлення.

Пачынаючы з першага класа, я сістэматычна і мэтанакіравана ствараю ўмовы для развіцця маўленчага матыву. Гэты матыў у дзяцей узнікае пры наяўнасці эмоцый, звязаных з яркімі ўражаннямі і цікавасцю да той працы, якую яны выконваюць на ўроках і пазакласных занятках.

Абапіраючыся на вышэйназваныя напрамкі развіцця маўлення я прапаную вучням на ўроках беларускай мовы і літаратуры наступныя віды работ:

*Лексічны напрамак.*

* Гульні са словам:

1) Запісаць словы на кожную літару слова;

2) «Адзін з трох»;

3) Чацвёрты «лішні»;

4) «Прыступка»;

5) Выбраць слова;

6) «Перакладчык»;

7) Граматычныя задачкі.

* Праца над сінонімамі, антонімамі, амонімамі, фразеалагізмамі.
* Этымалагічны аналіз слова.

Мэта этымалагічнага аналізу - усталяваць першапачатковую форму слова і яго першаснае, зыходнае значэнне.

Самае галоўнае пры выкарыстанні пералічаных практыкаванняў - каб слова было ўспрынята вучнямі, было зразумелым з усімі яго асаблівасцямі і ўжывалася самастойна ў патрэбнай сітуацыі.

 *Сінтаксічны напрамак.*

Знаходжанне асновы сказа, вызначэнне сувязі слоў у сказе, знаходжанне словазлучэнняў, дапаўненне граматычнай асновы сказа даданымі членамі, складанне словазлучэнняў і сказаў.

1) Скласці словазлучэнне;

2) «Упрыгожыць» сказ даданымі членамі;

3) Уставіць у сказ патрэбнае слова;

4) «Зоркае вока». Знайсці схаванае слова і ўставіць у сказ;

5) Адзначыць толькі словазлучэнні.

*Развіццё звязнага маўлення*.

Даць загаловак тэксту, падзяліць тэкст на часткі, скласці план тэксту, праца па стварэнні тэксту (пераказ і сачыненне).

1. Дапісаць 2-3 сказы;
2. Выпісаць 2 сказы і дапісаць 1 сказ патэме;
3. Размясціць сказы так, каб атрымалася звязнае апавяданне;
4. Скласці тэкст па малюнкам і апорным словам;
5. Запісаць адказы на пытанні;
6. Разбіць тэкст на часткі так, каб ён адпавядаў плану;
7. Скласці тэкст;

8) Выкарыстоўваючы словы з верша, скласці тэкст.

Калі падыходзіць да падрыхтоўкі і правядзення ўрокаў адказна і без фармальнасці, настаўнік атрымае якасныя паказчыкі сваёй работы ў выглядзе ведаў, уменняў і навыкаў вучняў.

Адным з найважнейшых звёнаў у абучэнні вучняў беларускай мове з’яўляецца правільная і выразная мова настаўніка. Менавіта яна фарміруе маўленчую культуру вучняў і служыць для іх узорам. Пасродкам мовы настаўнік перадае пэўную інфармацыю, развівае і ўзбагачае інтэлект вучняў, утварае свет дзіцячых уяўленняў і паняццяў; паведамляе свой настрой, паказвае розум, выказвае думкі і пачуцці, сваё стаўленне да дзяцей і да таго прадмета, які выкладае. Школьнікі запамінаюць перш за ўсё думкі і настрой настаўніка, але ў памяці адкладаецца толькі тая мова, якая валодае лагічнасцю, граматычнай правільнасцю, дарэчнасцю і эканамічнасцю. Якасць засваення ведаў вучнямі залежыць ад дакладнасці сказаў і паняццяў, якія фарміруе настаўнік.

Удасканаленне якасці навучання напрамую залежыць ад узроўню падрыхтоўкі настаўніка. Бясспрэчна, што гэты ўзровень павінен пастаянна расці. Адбывацца гэта не толькі на аснове розных курсаў павышэння кваліфікацыі, семінараў і канферэнцый, але і ў працэсе самаадукацыі. Пералічу некаторыя віды дзейнасці, якія складаюць мой працэс самаадукацыі і спрыяюць прафесійнаму росту:

• чытанне педагагічных перыядычных выданняў;

• чытанне метадычнай, прадметнай і мастацкай літаратуры;

• выкананне практыкаванняў, тэстаў, крыжаванак і іншых заданняў на беларускай мове павышанай складанасці, або нестандартнай формы;

• наведванне семінараў, трэнінгаў, канферэнцый, урокаў калег;

• правядзенне адкрытых урокаў для аналізу з боку калег, абмен вопытам;

• сістэматычнае праходжанне курсаў павышэння кваліфікацыі;

• арганізацыя пазакласнай дзейнасці па прадметах;

• праходжанне атэстацыі на прысваенне кваліфікацыйнай катэгорыі…

Зыходзячы з асабістага вопыту хацелася б адзначыць, што вялікую ролю ў развіцці маўлення малодшых школьнікаў і ў прывіцці цікавасці да вывучэння роднай мовы займае і прадметна-развіваючае асяроддзе ў навучальным кабінеце. Гэта наяўнасць інфармацыйнай прасторы: стэндаў (стужка літар і гукаў, «Новыя словы», «Цікава ведаць», «Думаем і разважаем», «Размаӯляем па-беларуску» і інш.); разнастайных слоўнікаў, навучальных дапаможнікаў, энцыклапедый, тэматычных лэпбукаў; «Кутка юнага чытача», альбо «Чытай-горада» разам з чытацкімі дзённічкамі; партрэтаў беларускіх класікаў і сучасных пісьменнікаў ...

Прадметна-развіваючае асяроддзе павінна быць арганізавана такім чынам, каб яно выконвала не толькі адукацыйную, але і развіваючую, выхаваўчую, стымулюючую і арганізацыйную функцыі. Самае галоўнае, яно павінна працаваць на развіццё самастойнасці вучняў. Неабходна навучьць дзяцей не толькі карыстацца гатовай інфармацыяй, але і шукаць самастойна новую.

***Важна!*** каб вучні (пад кіраўнцтвам настаўніка) прымалі удзел у афармленні прадметна-развіваючага асяроддзя. Гэта будзе выступаць стымулам да займальнай, эмацыйна-афарбаванай сумеснай дзейнасці педагога і дзяцей. Бо толькі разам мы зможам дамагчыся станоўчых вынікаў.

Падыходзячы да канца, можна зрабіць выснову: эфектыўнасць усёй працы па развіцці маўлення залежыць ад трох наступных фактараў:

1) ад маўленчага асяроддзя, правільнай і выразнай мовы людзей, якія знаходзяцца навокал;

2) ад арганізацыі маўленчай практыкі дзяцей: рознабаковай, цікавай, матываванай;

3) ад умення настаўніка абаперціся на тэорыю і практыку мовы.

Выкарыстаныя крыніцы

1. Доўгаль, Д.А. Методыка выкладання беларускай мовы і літаратуры : вучэбна-метадычныя матэрыялы : у 2 ч. / аўт.-склад. Д. А. Доўгаль. – МДУ імя А. А. Куляшова, 2016. – Ч. 2. – 80 с. : іл.

2. Канцэпцыя вучэбнага прадмета ”Беларуская мова“. I ступень агульнай  сярэдняй адукацыі (для агульнаадукацыйных устаноў з беларускай і рускай мовамі навучання) ад 29.05.2009 № 675

3. Ляшчынская, В. А. Методыка выкладання беларускай мовы : вучэб. дапаможнік / В. А. Ляшчынская, З. У. Шведава. – Мінск : РІВШ, 2007. – 252 с.